
	Εκδήλωση
Δήμου Κυθρέας
στο Σπίτι της Κύπρου

Τη Δευτέρα 27 Νοεμβρίου 2017 πραγματοποιήθηκε στο Σπίτι της Κύπρου, εκδήλωση του Δήμου Κυθρέας.
Τους παρευρισκομένους καλωσόρισε, στο Σπίτι της Κύπρου, η Μορφωτικός Σύμβουλος κ. Μαρία Παναγίδου και στη συνέχεια η Φιλαρμονική του Δήμου Αιγάλεω καλωσόρισε μουσικά το κοινό, με νότες από Ελλάδα και Κύπρο. Η κ. Παναγίδου συνεχάρη θερμά τους μουσικούς με την ευχή «την επόμενη φορά η συνάντηση να γίνει στην ελεύθερη Κυθρέα με τη Φιλαρμονική του Δήμου Αιγάλεω να παιανίζει στο Κεφαλόβρυσο».
Χαιρετισμό απηύθυνε ο Πρέσβης της Κυπριακής Δημοκρατίας κ. Κυριάκος Κενεβέζος, ο οποίος συνεχάρη τον Δήμο Κυθρέας «που με τις πολυσήμαντες πρωτοβουλίες, δράσεις και εκδηλώσεις του, και μέσω της ενεργούς συμμετοχής του στην Επιτροπή Κατεχόμενων Δήμων Κύπρου, συνεχίζει, 43 χρόνια μετά τη λαίλαπα της τουρκικής εισβολής, να διαφυλάττει, ζωντανό, τον ομφάλιο λώρο με τον γενέθλιο τόπο και να διατηρεί τους δεσμούς και την κοινωνική συνοχή των δημοτών του».
Στον χαιρετισμό του,  ο Δήμαρχος Αιγάλεω κ. Δημήτρης Μπίρμπας εξέφρασε τη χαρά και τη συγκίνησή του για την εκδήλωση «η οποία είναι η συνέχεια μιας μεγάλης προσπάθειας να κρατήσουμε ζωντανή τη μνήμη απέναντι στη λήθη και να τη διατηρήσουμε στις δύσκολες συνθήκες», ενώ ιδιαίτερη μνεία έκανε στην αδελφοποίηση των Δήμων Αιγάλεω και Κυθρέας που οδήγησε στην περαιτέρω σύσφιξη των ανθρωπίνων σχέσεων, τις κοινές δράσεις και τη δημιουργία διατοπικών δεσμών και αλληλεγγύης.

Στη συνέχεια ο Δήμαρχος Κυθρέας Δρ Πέτρος Καρεκλάς αναφέρθηκε στις εκδόσεις του Δήμου Κυθρέας, οι οποίες «αποτελούν την πρώτη προσπάθεια συγκέντρωσης των πιο πρόσφατων καταγραφών της μέχρι σήμερα έρευνας για την Κυθρέα, και ανοίγει νέους δρόμους ανάγνωσης του αθησαύριστου ιστορικού παρελθόντος της», ενώ υπογράμμισε ότι «ελπίζουμε ότι με την αναμόχλευση, την καταγραφή και την αφομοίωση αυτών των γνώσεων και εμπειριών θα συμβάλλουμε στη διαφύλαξη της συλλογικής μνήμης και στην αφύπνιση της νέας γενιάς για να συνεχίσει να διεκδικεί τα δίκαια του λαού μας».
Τα «Πρακτικά Α΄ Επιστημονικού Συνεδρίου. Χύτροι-Κυθρέα. Χιλιάδες χρόνια Ιστορίας, Πολιτισμού και Προσφοράς», που πραγματοποιήθηκε τον Οκτώβριο του 2015 στο πλαίσιο των εορτασμών για τα 100 χρόνια ζωής και δράσης του Δήμου Κυθρέας, παρουσίασε ο Ομότιμος Καθηγητής Αρχαίας Ελληνικής Φιλολογίας Εθνικού και Καποδιστριακού Πανεπιστημίου Αθηνών, κ. Ανδρέας Βοσκός. Ο ομιλητής παραθέτοντας χαρακτηριστικές ενότητες και αποσπάσματα από το βιβλίο, παρουσίασε με αναλυτικό τρόπο τη βασική δομή των Πρακτικών και έδωσε μια ολοκληρωμένη εικόνα του περιεχομένου του βιβλίου.
Η ερευνήτρια κ. Ανθή Πέτσα-Σαββίδου παρουσίασε τον Κατάλογο Έκθεσης. Κυθρέα, η γη των Χύτρων. Αρχαιότητες, κειμήλια και θησαυροί. Η μεγάλης χρονικής διάρκειας έκθεση (25.10.2016-31.7.2017) συνδιοργανώθηκε από τον Δήμο Κυθρέας και την Εταιρεία Κυπριακών Σπουδών, στο Παλαιό Αρχιεπισκοπικό Μέγαρο στη Λευκωσία. Η κ. Πέτσα σημείωσε ότι «ο Κατάλογος είναι τεκμήριο, σημείο αναφοράς, αλλά και πατριδογνωσίας. Η μακραίωνη και πλουσιότατη ιστορία της Κυθρέας, οι θησαυροί από το μακρινό παρελθόν της, τα κειμήλια του νεότερου πολιτισμού της και η οικονομική της δραστηριότητα, μελετήθηκαν είτε μέσα από τα αντικείμενα και τα κειμήλια, είτε μέσα από τη γραφίδα ερευνητών και μελετητών για να συνθέσουν όλα μαζί τον Κατάλογο».
Η εκδήλωση ολοκληρώθηκε με την προβολή αποσπάσματος του Ντοκιμαντέρ, Μια περιδιάβαση στην έκθεση «Κυθρέα, η γη των Χύτρων. Αρχαιότητες, κειμήλια και θησαυροί».

